

ŠIAULIŲ MIESTO SAVIVALDYBĖS ADMINISTRACIJOS
PROJEKTŲ VALDYMO SKYRIUS
SVEIKATOS SKYRIUS


SPRENDIMO „DĖL PRITARIMO ĮGYVENDINTI PROJEKTĄ „SVEIKATOS SPECIALISTŲ RENGIMAS, PRITRAUKIMAS ŠIAULIŲ MIESTO SAVIVALDYBĖJE“ 

AIŠKINAMASIS RAŠTAS

2024 m. liepos 24 d.
Šiauliai

Parengto sprendimo projekto tikslai ir uždaviniai:
Įgalioti Šiaulių miesto savivaldybės administraciją rengti ir teikti projekto „Sveikatos specialistų rengimas, pritraukimas Šiaulių miesto savivaldybėje“ (toliau – Projektas) įgyvendinimo planą finansavimui gauti, pasirašyti partnerystės sutartį su partneriais, pritarti, kad gavus finansavimą būtų įgyvendintas Projektas ir esant poreikiui skirti Projektui įgyvendinti nenumatytų ar netinkamų finansuoti, tačiau Projektui įgyvendinti būtinų išlaidų sumą.

Dabartinis sprendimo projekte aptariamų klausimų reguliavimas. 
Tarybos sprendimo projektas parengtas vadovaujantis: 
1.	Lietuvos Respublikos vietos savivaldos įstatymu;
2.	Šiaulių miesto savivaldybės tarybos 2023 m. liepos 13 d. sprendimu Nr. T-317 „Dėl sveikatos centro (-ų) Šiaulių miesto savivaldybėje steigimo funkcinio bendradarbiavimo būdu inicijavimo“;
3.	Šiaulių miesto savivaldybės tarybos 2023 m. rugsėjo 7 d. sprendimu Nr. T-361 „Dėl pavedimo dalyvauti sveikatos centro (-ų) veikloje funkcinio bendradarbiavimo būdu Šiaulių miesto savivaldybėje“;
4.	Lietuvos Respublikos sveikatos apsaugos ministro 2024 m. gegužės 20 d. įsakymu Nr. V-572 „Dėl Lietuvos Respublikos sveikatos apsaugos ministro 2022 m. gegužės 20  d. įsakymo Nr. V-988 „Dėl 2022–2030 metų plėtros programos valdytojos Lietuvos Respublikos sveikatos apsaugos ministerijos sveikatos priežiūros kokybės ir efektyvumo didinimo plėtros programos pažangos priemonės Nr. 11-002-02-11-01 „Gerinti sveikatos priežiūros paslaugų kokybę ir prieinamumą“ aprašo patvirtinimo“ pakeitimo 25 priedu (toliau – Aprašas).

Sprendimo projekte numatytos naujos teisinio reglamentavimo nuostatos.
Parengtu Savivaldybės tarybos sprendimo projektu pritariama, kad būtų įgyvendinamas „Sveikatos specialistų rengimas, pritraukimas Šiaulių miesto savivaldybėje“. Projektą planuojama finansuoti Europos Sąjungos (toliau – ES) fondų lėšomis. 

Priėmus sprendimą, galimos pasekmės.
Teigiamos – Šiaulių miesto savivaldybės tarybai pritarus sprendimui bus teikiamas Projekto įgyvendinimo planas Europos Sąjungos lėšoms gauti.
Neigiamos – Šiaulių miesto savivaldybės tarybai nepritarus Projekto įgyvendinimui nebus teikiamas Projekto įgyvendinimo planas, todėl nebus pritraukiamos ES lėšos, gydymo įstaigose neturės galimybės prisitraukti reikiamų specialistų – gydytojų ir (arba) slaugytojų.
Projekto įgyvendinimo metu siekiant pritraukti sveikatos priežiūros specialistus darbui gydymo įstaigose planuojama finansuoti studijų kainą bendrosios praktiko slaugytojams ir (arba) slaugytojų padėjėjams (apie 39 asmenys) bei gydytojams, kurių trūksta gydymo įstaigose (burnos chirurgijos, fizinės medicinos, šeimos gydytojų ir pan. apie 7 asmenys). 
Pagal aprašą finansuojamos veiklos:
1.	Priedo mokėjimas prie darbo užmokesčio tiems gydytojams rezidentams, gydytojams odontologams rezidentams, kurie rezidentūros studijų ciklus atliks rezidentūros bazėje, esančioje ne Vilniaus ir Kauno miesto savivaldybėse. 
2.	Gydytojų rezidentų, gydytojų odontologų rezidentų rezidentūros studijų, aukštųjų mokyklų studentų išplėstinės praktikos slaugos, odontologinės priežiūros studijų, slaugos specializacijų neformaliojo švietimo programų, profesinio mokymo įstaigų mokinių slaugytojo padėjėjo modulinės profesinio mokymo programos kainos finansavimas, įpareigojant juos dirbti ne trumpiau nei dvejus metus iš anksto suderintoje asmens sveikatos priežiūros įstaigoje, kurioje trūksta atitinkamos srities sveikatos priežiūros specialistų.
3.	Vidaus ligų gydytojų antrosios profesinės kvalifikacijos įgijimo (persikvalifikavimo), baigiant trumpesnę šeimos medicinos arba skubiosios medicinos rezidentūros studijų programą, rezidentūros studijų programos kainos finansavimas ir įpareigojimas juos dirbti ne trumpiau nei dvejus metus iš anksto suderintoje asmens sveikatos priežiūros įstaigoje, kurioje trūksta atitinkamos šiame punkte nurodytos srities sveikatos priežiūros specialistų.
4.	Stipendijos mokėjimas gydytojams rezidentams, gydytojams odontologams rezidentams, kurie mokosi tose rezidentūros studijų programose, į kurias sunkiausia pritraukti norinčius studijuoti (geriatrija, teismo medicina, vaikų odontologija), bei profesinio mokymo mokiniams (slaugytojo padėjėjo modulinė profesinio mokymo programa, paramediko modulinė profesinio mokymo programa), pirmosios pakopos studijų studentams (odontologinė priežiūra), antrosios pakopos studijų studentams (išplėstinės praktikos slauga) ir įpareigojimas juos dirbti ne trumpiau nei dvejus metus iš anksto suderintoje asmens sveikatos priežiūros įstaigoje, kurioje trūksta atitinkamos srities sveikatos priežiūros specialistų. Projekte gali dalyvauti jau besimokantys gydytojai rezidentai, studentai, mokiniai, tokiu atveju jiems taip pat galioja sąlyga dirbti ne trumpiau nei dvejus metus iš anksto suderintoje asmens sveikatos priežiūros įstaigoje, kurioje trūksta atitinkamos srities sveikatos priežiūros specialistų.
5.	Aukštųjų mokyklų studentų bendrosios praktikos slaugos, slaugos studijų kainos finansavimas ir įpareigojimas juos dirbti ne trumpiau nei dvejus metus iš anksto suderintoje asmens sveikatos priežiūros įstaigoje, kurioje trūksta atitinkamos srities sveikatos priežiūros specialistų. Projekte gali dalyvauti jau besimokantys, studijuojantys asmenys ar studijas baigę asmenys (studijos turi būti baigtos ne anksčiau kaip 2021 m. sausio 1 d.),  tokiu atveju projekto vykdytojui / partneriui būtų grąžinamos jau sumokėtos įmokos ir (ar) finansuojamos likusios įmokos.
6.	Mokėti stipendijas studijuojantiems pirmosios pakopos studijų studentams (bendrosios praktikos slauga, slauga) ir įpareigojimas juos dirbti ne trumpiau nei dvejus metus iš anksto suderintoje asmens sveikatos priežiūros įstaigoje, kurioje trūksta pirmiau nurodytos atitinkamos srities sveikatos priežiūros specialistų. Projekte gali dalyvauti jau besimokantys studentai, tokiu atveju jiems taip pat galioja sąlyga dirbti ne trumpiau nei dvejus metus iš anksto suderintoje asmens sveikatos priežiūros įstaigoje, kurioje trūksta atitinkamos srities sveikatos priežiūros specialistų.

Projekto pareiškėjas: Šiaulių miesto savivaldybės administracija.

Projekto partneriai: VšĮ Šiaulių centro poliklinika, VšĮ Dainų pirminės sveikatos priežiūros centras, VšĮ Respublikinė Šiaulių ligoninė, VšĮ Globos ir slaugos centras „Sidabražolė“, VšĮ „Paliatyvios pagalbos klinika“

Projekto įgyvendinimo terminas – iki 2029 m. rugpjūčio 31 d. 

Projekto biudžetas – apie 383 199,00 Eur,  Europos Sąjungos lėšos.

Priėmus sprendimą, keičiami ar pripažįstami negaliojančiais teisės aktai.
Priėmus sprendimą, Savivaldybės teisės aktai nekeičiami ir nenaikinami.

Sprendimui įgyvendinti reikalingi priimti papildomi teisės aktai.
Gavus finansavimą bus tikslinamas strateginis veiklos planas ir suplanuojamos ES fondų lėšos 2025-2027 metams. 

Sprendimui įgyvendinti reikalingos lėšos.
Sprendimui įgyvendinti gali būti reikalingos Savivaldybės biudžeto lėšos nenumatytų ar netinkamų finansuoti, tačiau Projektui įgyvendinti būtinoms išlaidoms padengti.

Sprendimo projekto antikorupcinis vertinimas. 
Lietuvos Respublikos korupcijos prevencijos įstatymo 8 str. 1 d. 3 p. nustato, kad teisės akto rengėjas atlieka teisės akto projekto antikorupcinį vertinimą, jeigu rengiamame teisės akte numatoma reguliuoti visuomeninius santykius susijusius su Europos Sąjungos struktūrinių fondų paramos teikimu. Projekto veiklos ir rezultatai nereguliuos visuomeninių santykių, taip pat Šiaulių miesto savivaldybės administracija nėra Europos Sąjungos struktūrinių fondų paramos teikėja, todėl sprendimo projekto antikorupcinis vertinimas nėra taikytinas.

Sprendimo projekto parengė: Šiaulių miesto savivaldybės administracijos Projektų valdymo skyrius. Tiesioginis rengėjas – Asta Berginienė, tel. 8 41 383 425

Numatomo teisinio reguliavimo poveikio vertinimo rezultatai.
Teisinio reguliavimo poveikio vertinimas neatliekamas.



Projektų valdymo skyriaus patarėja,
Pavaduojanti Projektų valdymo skyriaus vedėją                                                         Dainora Gilienė                                                                                


Sveikatos skyriaus vyr. specialistė,
Pavaduojanti Sveikatos skyriaus vedėją                                                                      Inesa Jocė                            

